Bekroonde boer op spoglandgoed aangevalCharles Back. Foto: Facebook via Fairview Wine and Cheese. Charles Back, eienaar van die wyn-en-kaasplaas Fairview in die Paarl, is Woensdagoggend vroeg in sy huis op die plaas aangeval en aangerand. Sers. Noloyiso Rwexana, woordvoerder van die polisie, het gesê die voorval het omstreeks 03:00 plaasgevind. “Volgens berigte het vyf mans, drie met klapmusse, toegang tot die woning verkry deur ŉ venster te breek. Die plaaseienaar is hierna met ŉ breekyster geslaan en vasgebind,” het Rwexana gesê. Volgens haar het die verdagtes verskeie elektroniese toebehore en ŉ vuurwapen gesteel voordat hulle van die toneel gevlug het. “Die slagoffer kon daarin slaag om homself los te wikkel en is na ŉ mediese fasiliteit vervoer vir behandeling.” Die polisie ondersoek ŉ saak van huisroof. Niemand is nog in verband met die voorval in hegtenis geneem nie. Back is in 2017 deur lede van Landbouskrywers SA as Boer van die Jaar aangewys. Hy het in dieselfde jaar die prestigeryke 1659-erepenning vir die lewering van voortreflike diens aan die wynbedryf ontvang. Fairview het intussen die nuus op Facebook bevestig. “Soos julle dalk gehoor het, was daar vroeg vanoggend ŉ voorval by Charles Back se huis. In ware Charles-gees is hy reeds terug by die huis en wil hy sy eie verklaring uitreik wat ons mettertyd sal deel. Ons vra dat sy privaatheid asseblief respekteer word,” lui die boodskap. Shiraz SA het hom op Facebook ŉ spoedige beterskap toegewens. Foto: Facebook via Fairview Wine and Cheese.